Britte weer ingeperk  Boris Johnson. (Foto: Matt Dunham/AP) Die maand lange inperking in Engeland wat dié naweek deur premier Boris Johnson aangekondig is, kan selfs nog verleng word. Johnson het aangekondig dat nuwe beperkings van Woensdag om middernag sal geld en tot 2 Desember sal duur. Die Verenigde Koninkryk, wat die hoogste Covid-19-dodetal in Europa het, steier tans onder meer as 20 000 nuwe gevalle per dag. Michael Gove, ŉ senior kabinetsminister, het in ŉ onderhoud gesê die inperking kan selfs verleng word. Brittanje het reeds meer as 46 000 Covid-19-sterftes aangemeld. “Ons kan definitief sê dat indien daar nie nou aksie geneem word nie, die gesondheidsdiens oorweldig sal word op maniere wat niemand van ons kan voorsien nie,” het Gove gesê. Noodsaaklike winkels, skole en universiteite in Engeland sal oop bly, maar kroeë en restaurante sal gesluit wees met slegs wegneemetes wat toegelaat sal word. Internasionale reise word afgeraai, behalwe vir werk. Verskeie ministers het aangedui dat Engeland se inperking tot volgende jaar kan duur met ŉ kort verslapping in regulasies wat oor Kerstyd oorweeg kan word, berig The Times. Die kabinetsministers het gesê hulle glo dat dit sal baie moeilik wees om die inperking te beëindig as sterftes wat verband hou met die koronavirus en hospitaalopnames aanhou toeneem. Die nuwe inperking kom kort nadat Johnson aan die parlement gesê het dat ŉ streng nasionale inperking “glad nie sou sin maak nie”. Skotland, Wallis en Noord-Ierland het hul eie beleid en het in die afgelope paar weke strenger gesondheidsregulasies ingestel.